મેરાન્યૂઝ નેટવર્ક, જામનગર: જામનગરના પૂર્વ સાંસદ અને હાલ ખંભાળિયા વિધાનસભા બેઠકના કોંગ્રેસી ધારાસભ્ય વિક્રમ માડમ પણ કોંગ્રેસ હાઇકમાન્ડથી નારાજ હોય અને નજીકના ભવિષ્યમાં કોંગ્રેસમાંથી રાજીનામું ધરી દે એવા સંજોગો ઉભા થયા હોવાનું આધારભૂત સુત્રોમાંથી જાણવા મળ્યું છે. જો કે નારાજગી અને રાજીનામાને લઇને માડમે મગનું નામ મરી ના પાડી, ધૂમાડો હોય ત્યાં આગ જરૂર હોય એમ કહી પાર્ટી લેવલે થતી અવગણનાને લઇને આડકતરી નારાજગી દર્શાવી છે. આ ઉપરાંત પાર્ટીમાં પ્રશ્ર્નો, તકલીફો અને સમસ્યાઓ છે એમ સ્વિકારી પાર્ટીની આંતરિક બાબતો પાર્ટીમાં જ ચર્ચાઇ શકે, સમય આવ્યે તમામ સમસ્યાનું નિવારણ થઇ જશે એમ પણ તેઓએ ઉમેર્યું હતું. જો સિનિયર નેતાગીરી એક પછી એક પાર્ટીથી મોઢુ ફેરવી લેશે તો આગામી લોકસભાની ચૂંટણીમાં કોંગ્રેસને મોટો ફટકો પડી શકવાની શક્યતાઓ રાજકીય વિશ્ર્લેષકો ગણાવી રહ્યાં છે.